ธนาคารแห่งประเทศไทย เปิดภาพรวมเศรษฐกิจไทยเดือนกุมภาพันธ์ยังขยายตัวอย่างต่อเนื่องจากการบริโภคภาคเอกชน ระบุหากมีจัดตั้งรัฐบาลชุดใหม่ยิ่งเร็วจะส่งผลดีต่อเศรษฐกิจไทย
นายดอน นาครทรรพ ผู้อำนวยการอาวุโสฝ่ายเศรษฐกิจมหภาค ธนาคารแห่งประเทศไทย หรือ ธปท. เปิดเผยถึงตัวเลขภาวะเศรษฐกิจและการเงินประจำเดือนกุมภาพันธ์ 2562 ว่า ภาพรวมเศรษฐกิจไทยเดือนกุมภาพันธ์ยังขยายตัวอย่างต่อเนื่องจากเดือนที่ผ่านมา โดยมีปัจจัยบวกสำคัญจากอุปสงค์ภายในประเทศที่ขยายตัวตามเครื่องชี้การบริโภคของภาคเอกชนขยายตัวต่อเนื่องในทุกหมวดการใช้จ่าย รวมถึงการใช้จ่ายภาครัฐที่ขยายตัวจากรายจ่ายประจำ         ส่วนสถานการณ์ที่น่าเป็นกังวล คือจำนวนนักท่องเที่ยวต่างประเทศที่ทรงตัวลงร้อยละ 0.2 จากช่วงเดียวกันของปีที่แล้ว ซึ่งเป็นผลมาจากฐานสูงการเหลื่อมของวันเทศกาลตรุษจีนที่ในปีนี้อยู่ในช่วงต้นเดือนกุมภาพันธ์ นักท่องเที่ยวเดินทางก่อนตรุษจีนตั้งแต่ปลายเดือนมกราคม การส่งออกช่วงไตรมาสแรกของปียังคงหดตัว แต่เชื่อว่าช่วงครึ่งปีหลังภาคการส่งออกจะกลับมาขยายตัวจากสถานการณ์เศรษฐกิจโลกฟื้นตัวดีขึ้น ขณะเดียวกันถ้าการส่งออกยังคงติดลบร้อยละ 1.7 จากช่วงเดียวกันของปีก่อนไปจนตลอดไตรมาสที่ 1 แต่จะกลับมาฟื้นตัวอีกครั้งช่วงช่วงครึ่งหลังของปี หลังจัดตั้งรัฐบาลชุดใหม่         สำรวจภาวะเศรษฐกิจไทยที่ยังผันผวนในช่วงครึ่งปีแรกนั้น ยืนยันว่ามีปัจจัยหลักมาจากการเลือกตั้ง อย่างไรก็ตาม เชื่อมั่นว่า หากมีการจัดรัฐบาลชุดใหม่ขึ้นมายิ่งเร็วยิ่งดี เพราะจะทำให้สามารถคาดคะเนภาวะเศรษฐกิจได้แม่นยำมากขึ้น ต้องจับตามองว่าจะจัดตั้งรัฐบาลใช้เวลานานแค่ไหน แต่คาดว่าจะจัดตั้งรัฐบาลชุดใหม่ได้ประมาณเดือนมิถุนายนนี้ แต่หากเร็วกว่านี้ ก็จะไม่กระทบต่อประมาณการณ์เศรษฐกิจที่ประเมินไว้ที่ร้อยละ 3.8 โดยเฉพาะภาคการลงทุนขนาดใหญ่ อย่างโครงการ อีอีซี รวมถึงธุรกิจขนาดเล็กอย่าง SMEs แต่ที่ต้องระวังคือกลุ่มธุรกิจขนาดกลาง